రచిన్ రవీంద్ర

రచిన్ రవీంద్ర (జననం 1999 నవంబరు 18) న్యూజిలాండ్ క్రికెటరు. అతను 2021 సెప్టెంబరులో న్యూజిలాండ్ క్రికెట్ జట్టు తరఫున అంతర్జాతీయ క్రికెట్ లోకి అడుగుపెట్టాడు.

జీవిత విశేషాలు 
రవీంద్ర న్యూజిలాండ్, వెల్లింగ్టన్‌లో భారతీయ తల్లిదండ్రులకు జన్మించాడు. అతని తండ్రి రవి కృష్ణమూర్తి న్యూజీలాండ్‌లో స్థిరపడ్డ సాఫ్ట్‌వేరు ఆర్కిటెక్టు. అతను బెంగళూరులో ఉండగా క్లబ్ క్రికెట్ ఆడేవాడు. రవీంద్ర తాత, ప్రముఖ బయాలజీ ప్రొఫెసరైన టిఎ. బాలకృష్ణ ఆడిగ. రచిన్ తండ్రికి ఇష్టమైన క్రికెటర్లు రాహుల్ ద్రావిడ్, సచిన్ టెండూల్కర్‌లు. రాహుల్ లోని ర ను, సచిన్ లోని చిన్ లను కుమారుడికి రచిన్ అనే పేరు పెట్టాడు.

కెరీర్ 
అతను 2016 అండర్-19 క్రికెట్ ప్రపంచ కప్, 2018 అండర్-19 క్రికెట్ ప్రపంచ కప్  న్యూజిలాండ్ జట్టులో చోటు సంపాదించాడు.  2018 జూన్‌లో 2018–19 సీజన్ కు వెల్లింగ్టన్ తో ఒప్పందం కుదుర్చుకున్నాడు.

లిస్ట్ ఎ 
అతను అక్టోబరు 21 న పాకిస్తాన్ ఎతో న్యూజిలాండ్ ఎ తరఫున లిస్ట్ ఎ రంగప్రవేశం చేశాడు. 2018 అక్టోబరు 30 న పాకిస్తాన్ ఎ పైనే న్యూజిలాండ్ ఎ తరఫున ఫస్ట్ క్లాస్ రంగప్రవేశం కూడా చేశాడు.  2019–20 ఫోర్డ్ ట్రోఫీలో ఆక్లాండ్ పై వెల్లింగ్టన్ తరఫున రవీంద్ర లిస్ట్ ఎ క్రికెట్ లో తన మొదటి సెంచరీని సాధించాడు. 2020 మార్చిలో 2019–20 ప్లుంకెట్ షీల్డ్ సీజన్ లో ఆరవ రౌండ్ లో ఫస్ట్ క్లాస్ క్రికెట్ లో తన తొలి సెంచరీని సాధించాడు. 

జూన్ 2020లో 2020-21 దేశీయ క్రికెట్ సీజన్ కు ముందు వెల్లింగ్టన్ అతనితో ఒప్పందం కుద్ర్చుకుంది. 2020 నవంబరులో, పర్యటనలో ఉన్న వెస్టిండీస్ జట్టుతో ప్రాక్టీస్ మ్యాచ్‌ల కోసం న్యూజిలాండ్ ఎ క్రికెట్ జట్టులో రవీంద్ర ఎంపికయ్యాడు.  మొదటి ప్రాక్టీస్ మ్యాచ్ లో రవీంద్ర 112 పరుగులతో సెంచరీ సాధించాడు.

అంతర్జాతీయ కెరీర్ 
ఏప్రిల్ 2021లో ఇంగ్లాండ్‌తో సిరీస్‌కు, 2019-21 ఐసిసి వరల్డ్ టెస్టు ఛాంపియన్ షిప్ ఫైనల్‌కు న్యూజిలాండ్ టెస్టు జట్టులో రవీంద్ర ఎంపికయ్యాడు. పాకిస్తాన్ పర్యటన కోసం న్యూజిలాండ్ వన్డే జట్టులో ఎంపికయ్యాడు.  బంగ్లాదేశ్ తో 2021 సెప్టెంబరు 1న తన తొలి టీ20 ఆడాడు. 

2021 నవంబరులో భారత్ తో జరిగిన సిరీస్ కు న్యూజిలాండ్ టెస్టు జట్టులో రవీంద్ర ఎంపికయ్యాడు.  2021 నవంబరు 25 న భారత్‌పై తొలి టెస్టు ఆడాడు.

మూలాలు 

జీవిస్తున్న ప్రజలు
క్రికెట్ క్రీడాకారులు
1999 జననాలు